Paramedikus in ambulans oorval | Maroela Media
Paramedikus in ambulans oorval
'n Wes-Kaapse paramedikus is Dinsdagaand terwyl hy aan diens was in die Paarl deur twee mans in 'n ambulans oorval en aangehou.
Luidens 'n verklaring deur ER24 het twee paramedici kort ná 19:00 by 'n winkelsentrum in die dorp stilgehou. Een van die paramedici het by 'n winkel ingehardloop om kos te koop terwyl die ander in die ambulans gewag het.
Die een paramedikus was skaars weg toe twee mans die deure van die ambulans oopgeruk het. "Hulle het vir die paramedikus gesê hulle is gewapen en het aangedring op kontant. Een van die verdagtes het om die ambulans geloop en die ander deur oopgemaak om deur die paramedikus se persoonlike besittings te gaan," lui die verklaring.
Volgens die paramedikus kon die mans egter niks kry om te steel nie en het daarop aangedring dat die paramedikus saam met hulle in een van die winkels in die winkelsentrum gaan om kontant te trek.
Om die een of ander rede kon die slagoffer egter nie daarin slaag om kontant in die winkel te trek nie. 'n Ander paramedikus, wat nie ten tyde van die voorval aan diens was nie, het die paramedikus in dié stadium in die winkel herken en gevra of alles pluis is. Die verdagtes het toe sonder enige kontant of besittings op die vlug geslaan.
Volgens ER24 is een van die verdagtes kort ná die voorval vasgetrek. Die ander is steeds soek.
"Ongelukkig het die steel van toerusting, aanvalle op paramedici en rooftogte 'n daaglikse verskynsel onder die nooddienste geword," lui die verklaring.
ER24 doen 'n beroep op die gemeenskap om diegene wat verantwoordelik is vir aanvalle op paramedici of enige tersaaklike inligting by die naaste polisiestasie of Stop Misdaad by 0860 010 111 aan te meld.
Maroela Media het die Wes-Kaapse polisie genader in verband met die voorval, maar wag steeds op kommentaar.
ER24 Paarl Wes-Kaap
Vrou bly soek byna jaar ná hond verdwyn
Hier moet nou daadwerlik opgetree word teen misdadigers in ons land. DIT KAN NIE SO AANGAAN NIE!
Toy die regstelsel moet verander anders gaan dit net erger word.
Hulle was seker net honger, of hoe ANC?
Die bendes is nie bang vir die regstelsel of die polisie nie. Verdowingsmiddels is die oorsaak van baie rooftogte en dwelmskuld is gevaarliker as om tronk toe te gaan Ledigheid is die duiwel se oorkussing.